《别克从先生文馆》
明代·郭廑

三载交游赖故知，澹云凉月共襟期。群樽此夜能倾倒，孤棹明襟又别离。

逸思不堪闻雁后，含啼况复听猿时。悬知岸帻狂吟日，徙倚南山菊满篱。

作者简介：郭廑，字敬夫，福州人，有《镜湖清唱》。徐兴公云：敬夫，吾乡隐君子，百年来罕有知者。其《题青铺岭绝句》云：“家林想在空濛外，一带螺江隐翠微”。又有“门前湖白与山青，分携空过白湖亭”之句。其所居当在白湖螺浦之间，与赵景哲相邻并也。